El Centre de Recursos per a persones amb autisme de Gandia, referent a la Comunitat Valenciana
20 abril 2021

## El Centre de Recursos per a persones amb autisme de Gandia, referent a la Comunitat Valenciana20 abril 2021Última actualització: 20 abril 2021

![](../gestion/img/52965ddacf99974cfc1e55c43a412cc47f5a0a12d5c99ea0254e4915065bbe34.jpg)  
  

La secretària Autonòmica de Salut Pública i del Sistema Sanitari Públic, Isaura Navarro; la directora General de Diversitat Funcional i Salut Mental, Elena Albert; i l'alcaldessa de Gandia, Diana Morant, han visitat aquest matí el Centre de Recursos per a persones amb autisme de la comarca de la Safor situat a l'antiga escoleta de la platja.  
Un centre pioner a la Comunitat Valenciana pel que fa a la creació d'un espai de recursos específic per a persones amb TEA (Trastorn de l'Espectre Autista), amb una atenció integral des dels més menuts fins als adults. Un centre que està en funcionament gràcies a un acord de cessió entre la Fundació MIRA'M i el consistori.  
  
En la visita també han participat el president del Comité Espanyol de Representants de Persones amb Discapacitat (CERMI) a la Comunitat Valenciana, Luis Vañó; Marián Ferrús, en representació de la Fundació MIRA'M; els regidors de govern municipal, Ferran Martínez, Liduvina Gil i Carmen Fuster; a més dels portaveus dels grups municipals.  
  
Durant la visita, els assistents han pogut conéixer com la Fundació intenta que els xiquets i xiquetes amb TEA de Gandia i la comarca a formar-se per ser independents al temps que es possibilita que els xiquets i xiquetes que participen en aquest projecte puguen tindre una continuïtat en els seus estudis gràcies a la implantació de programes d'FP dirigits als seus usuaris.  
En aquest sentit, en la convocatòria que sortirà el pròxim mes de maig, la Fundació MIRA'M sol·licitarà a la Conselleria la implantació del Programa de Formació Professional de Qualificació Bàsica de reprografia per al pròxim curs 2021-2022. I, més endavant, també està previst sol·licitar els programes d'FP bàsica qualificada de jardineria i rebosteria, emparats per la Conselleria d'Educació. Uns programes que beneficiaran a 36 joves i adults.  
  
Paral·lelament, ja s'ha sol·licitat l'acreditació com a centre d'atenció primerenca a la Conselleria d'Igualtat i Polítiques Inclusives, el que beneficiarà 70 xiquets i xiquetes amb edats compreses entre 0 i 7 anys. Al mateix temps, aquest centre està acreditat com a servei vinculat de promoció i suport a l'autonomia personal, beneficiant 80 persones amb TEA des dels sis anys fins als vint-i-quatre anys. Amb tots aquests recursos a més de les activitats complementàries de lleure i esport, el centre passarà d'atendre 55 persones a 186.  
  
A més d'aquests aspectes, el Centre de Recursos tindrà l'acreditació com a centre sanitari per part de la Conselleria de Sanitat Universal i Salut Pública, per a poder efectuar avaluacions i valoracions diagnòstiques a possibles persones que puguin tenir algun trastorn de l'espectre autista.  
  
Després de la visita, **Diana Morant** ha informat que aquest centre ha estat possible gràcies a la cessió de l'espai de propietat municipal a la Fundació per trenta anys i ha afirmat que "_suposa un salt qualitatiu que obri un món d'oportunitats que els permetrà portar una vida més digna i autònoma. Suposa també una gran oportunitat per a moltes famílies, ja que no són pocs els i les joves amb TEA de la comarca de la Safor que, quan conclouen l'escolaritat obligatòria no es veuen motivats a seguir, per la qual cosa opten per quedar-se a casa, una situació que no deixa de ser una forma d'exclusió social. Així, amb la instauració d'aquests programes d'FP s'aconsegueix una reivindicació històrica: que l'aprenentatge no s'interrompa quan hagen superat l'ESO_".  
L'alcaldessa ha afirmat que "_nosaltres tenim admiració per la Fundació i el treball que desenvolupa a Gandia i la comarca. Milloren la vida de moltes famílies i han aconseguit que puguam entre tots respondre a les necessitats de la ciutadania_".  
  
**Marián** **Ferrús**, ha declarat que "_hui és un dia molt feliç per a nosaltres i ho ha estat gràcies a la generosa cessió d'aquest espai per part de l'Ajuntament de Gandia" "Volem que les persones amb TEA s'integren a la societat i puguen desenvolupar els seus projectes de vida convertint-se en ciutadans de ple dret_" va afirmar la representant de la Fundació que ha volgut agrair al consistori, la Conselleria a més d'altres fundacions, empreses i particulars "_l'esforç i les donacions que han fet per fer realitat aquest centre_".  
  
Per la seua banda**, Luis Vañó** ha explicat que "_estar hui aquí tot i la COVID, demostra com les administracions i les entitats han adaptat i reformulat les seues actuacions per aconseguir nous objectius" "Aquest centre integral serà una palanca d'inclusió per als nens, nenes i adults amb TEA_".  
  
**Elena Albert**, va agrair al consistori la cessió de l'edifici i a la Fundació la feina que desenvolupen i ha explicat que des de la Conselleria d'Igualtat i Polítiques Inclusives "_pretenem fomentar la inclusió de les persones amb diversitat funcional en el seu entorn més pròxim i aquest centre serà una llançadora perquè les persones amb TEA ho puguen aconseguir i on les famílies puguen acudir per treballar conjuntament_".  
  
Finalment, **Isaura Navarro** ha posat en valor que amb aquest nou espai no només es dóna resposta a la primera atenció sinó que possibilitarà prestar un ajut al llarg de tota la vida de les persones que ho necessiten. "_Estem en un espai pioner que ha de ser referent per a la resta de comunitats autònomes que hauran de mirar a aquest recinte per esbrinar què és el necessari. El nostre compromís com a govern és donar suport a totes les etapes de la vida i per això hem de felicitar l'Ajuntament de Gandia per donar suport a aquest projecte_".  
  

**FUNDACIÓ MIRA'M**

  
La Fundació MIRA'M és una entitat sense ànim de lucre vinculada amb Gandia des de febrer de 2012, a través de la inquietud de famílies i professionals relacionats amb el món del TEA. Al principi es donava suport a 8 famílies de Gandia i comarca.  
Actualment, l'entitat dóna suport a prop de 200 famílies mitjançant els diferents serveis que ofereix des dels seus centres de Gandia i València, acompanyant a persones amb més o menys necessitat de suport al llarg de l'ampli espectre de l'autisme i en cadascuna de les etapes de la vida.  
MIRA'M persegueix de manera activa la conscienciació, formació i informació de la societat i de les  administracions, perquè les persones amb TEA siguen ciutadans de ple dret i puguen millorar la seua qualitat de vida.

[Twittear](https://twitter.com/share)